กสิกรปล่อยเงินพันล้านอุ้มเอสเอ็มอีโดนค่าจ้าง
กสิกรเตรียมตุนพันล้านบาท ช่วยลูกค้าเอสเอ็มอีเสริมสภาพคล่องลงทุนเครื่องจักร รับผลกระทบค่าจ้าง 300 บาท
12 พ.ค. 2555

กสิกรเตรียมตุนพันล้านบาท ช่วยลูกค้าเอสเอ็มอีเสริมสภาพคล่องลงทุนเครื่องจักร รับผลกระทบค่าจ้าง 300 บาท 
นายพัชร สมะลาภา รองกรรมการผู้จัดการ ธนาคารกสิกรไทย กล่าวว่า การเพิ่มขึ้นของค่าจ้างขั้นต่ำเป็น 300 บาทต่อวัน จะส่งผลให้เอสเอ็มอีมีต้นทุนเฉลี่ยเพิ่มขึ้นอีก 6.4% ของต้นทุนรวม ดังนั้นเพื่อช่วยผู้ประกอบการแล้ว ธนาคารจะเป็นส่วนหนึ่งที่ให้การช่วยเหลือเพิ่มเติม โดยคาดว่าจะใช้วงเงินสำหรับโครงการนี้ 1,000 ล้านบาท
นายพัชร กล่าวว่า ล่าสุดธนาคารได้ออกมาตรการเร่งด่วนเพื่อช่วยแบ่งเบาภาระของผู้ประกอบการ ผ่านสินเชื่อเอสเอ็มอีดอกเบี้ยพิเศษลดภาระค่าจ้างเพิ่ม เพื่อรองรับผลกระทบด้านการจัดการเรื่องต้นทุนและสภาพคล่องทางธุรกิจของลูกค้า จากการปรับเพิ่มค่าจ้างขั้นต่ำเป็น 300 บาทต่อวัน
โครงการนี้ จะให้การสนับสนุนสินเชื่อเพื่อช่วยเสริมสภาพคล่องทางธุรกิจ ทั้งวงเงินเบิกเกินบัญชี (โอ/ดี) และสินเชื่อระยะยาว (แอล/เอ็น) วงเงินสูงสุด 95% ของมูลค่าหลักประกัน ในกรณีที่เป็นธุรกิจที่มีจำนวนแรงงานมากกว่า 10 คน จะได้รับอัตราดอกเบี้ยพิเศษตามจำนวนคนงานที่มีการจ้างงาน ด้วยอัตราดอกเบี้ยคงที่ 24% สูงสุด 6 เดือนแรก หลังจากนั้นคิดดอกเบี้ยปกติของธนาคาร ระยะเวลาผ่อนชำระนานสูงสุด 5 ปี โดยในช่วง 12 เดือนแรก สามารถผ่อนชำระขั้นต่ำ 50% ของยอดผ่อนชำระปกติ เพื่อช่วยเสริมสภาพคล่องในระยะสั้น 
นอกจากนี้ ธนาคารยังมีสินเชื่อเพื่อเช่าซื้อเครื่องจักร วงเงินกู้สูงสุด 80% ของมูลค่าเครื่องจักร อัตราดอกเบี้ยคงที่ เอ็มอาร์อาร์ +1.5% ระยะเวลาผ่อนชำระนานสูงสุด 5 ปี เพื่อสนับสนุนผู้ประกอบการในการเพิ่มประสิทธิภาพการผลิต ซึ่งจะช่วยลดต้นทุนธุรกิจในระยะยาว
ผู้ประกอบการเอสเอ็มอีสามารถเข้าร่วมโครงการนี้ได้ ทั้งที่อยู่ในพื้นที่ที่มีผลการปรับค่าจ้างบังคับใช้แล้ว และกำลังจะมีผลบังคับใช้ในอนาคต แต่จะต้องมีการจ้างงานตั้งแต่ 10 คนขึ้นไป และใช้บริการบัญชีเงินเดือนธนาคารกสิกรไทย